[{"text_idx": "#000001", "text": "\u201cNi informas vin pri tio, ke ni faris la jure devigajn pas\u0302ojn, kiujn la novaj privatecaj reguloj de la Eu\u0306ropa Unio preskribis\u201d, komencig\u0302as mesag\u0302o, kiun c\u0302iuj membroj de la retejo Edukado.net ricevis la 23-an de majo, du tagojn antau\u0306 la ekvalido de la G\u0302enerala datum-protekta regularo de EU (G\u0302DPR), en multaj landoj konata sub la anglalingva mallongigo GDPR."}, {"text_idx": "#000003", "text": "Tamen malmultaj bone komprenas, kion efektive postulas la nova regularo. La brita esperantisto Tim Morley klopodis profundig\u0302i en la aferon por certig\u0302i, ke lia entrepreneto plenumos la postulojn. Li konstatis, ke multaj el tiuj, kiuj dissendas amasleterojn pri G\u0302DPR, ne bone scias, kion ili faras."}, {"text_idx": "#000007", "text": "Male ol multaj imagas, tute ne necesas c\u0302iam havi la permeson de la koncerna homo por konservi kaj pritrakti personajn informojn, li atentigas."}, {"text_idx": "#000008", "text": "\u2013 G\u0302DPR difinas ses leg\u0302ajn principojn lau\u0306 kiuj oni rajtas trakti datumojn pri vivantaj homoj. \u201cLau\u0306 permeso de tiu homo\u201d estas nur unu el la ses principoj, sed s\u0302ajne la sola kiu kaptis la atenton de multaj homoj. Jen la kialo por amaso da sensencaj mesag\u0302oj de plej diversaj organizaj\u0302oj, petantaj \u201cpermeson\u201d por plu trakti niajn datumojn."}, {"text_idx": "#000009", "text": "Universala Esperanto-Asocio estas sendube la plej granda Esperanto-organizaj\u0302o en la mondo, g\u0302i havas sian sidejon en Eu\u0306ropa Unio, kaj granda parto el g\u0302iaj membroj estas civitanoj de EU. Sekve la novaj reguloj pri personaj informoj en EU rekte tus\u0302as la asocion."}, {"text_idx": "#000010", "text": "Tio tamen tute ne signifas, ke UEA devas peti de c\u0302iuj siaj membroj permeson plu gardi kaj pritrakti iliajn personajn informojn, diras Tim Morley."}, {"text_idx": "#000011", "text": "\u2013 Pri la membroj, evidente homoj atendas ke UEA tenu tiujn datumojn, komuniku kun ili, kaj tiel plu, kaj estus sensence peti permeson pri tio. Tio estas \u201crajtigita intereso\u201d, au\u0306 ec\u0302 \u201cinformoj bezonataj por plenumi kontrakton\u201d, kiuj estas du aliaj leg\u0302aj principoj el la Regularo."}, {"text_idx": "#000016", "text": "Leg\u0302oj pri gardado de personaj informoj evidente ekzistis en Nederlando kaj aliaj EU-landoj ankau\u0306 g\u0302is nun. La novaj\u0302o estas, ke la nova EU-regularo estas la sama por c\u0302iuj landoj, kaj la monpunoj por tiuj, kiuj ne plenumas la regularon, estas multe pli grandaj ol antau\u0306e."}, {"text_idx": "#000018", "text": "\u2013 Neniu diras, ke UEA ne povos plu fari plej multajn agojn, kiujn g\u0302i jam faras, sed ke la punpagoj por tiuj, kiuj ignoras la G\u0302DPR estas multege pli altaj ol antau\u0306e. Mi forte dubas, ke ne-aparte-ric\u0302a asocio pri Esperanto estos la unua, kiu suferos proceson pri tio, sed estus domag\u0302e kaj malprofesie simple ignori siajn devojn pri tio."}, {"text_idx": "#000019", "text": "La prezidanto de UEA, Mark Fettes, responde al demando de Libera Folio klarigas, ke la asocio ja laboras por lau\u0306eble rapide kaj bone plenumi la postulojn de la regularo:"}, {"text_idx": "#000020", "text": "\u2013 Preparig\u0302o por la G\u0302DPR estas parto de nia laboro por modernigi la datumbazojn kaj retejojn de UEA. Antau\u0306 du semajnoj, Ana Ribeiro finis la agordigon de la nova servilo, kun multe pli sekura arkitekturo ol la malnova. Ni nun finpretigas la g\u0302eneralan privatecpolitikon kaj la diversajn permesilojn, kiujn uzos delegitoj kaj aliaj ofichavantoj, kies datumoj, ekzemple kontaktinformoj, estas parte publikaj. Ni informos la membraron pri tiuj pas\u0302oj ene de la venontaj tagoj."}, {"text_idx": "#000021", "text": "Lau\u0306 informoj aperintaj en la Telegram-kanalo de TEJO, la teksto de la privatecaj reguloj de UEA jam praktike pretas, sed ankorau\u0306 necesas lingva kontrolo. Krome necesas aldona memoro en la servilo de UEA, kiu estos uzata interalie por kolekti konsentojn pri uzo de personaj informoj."}, {"text_idx": "#000022", "text": "Lau\u0306 Tim Morley aliflanke ne tuj klaras, de kiuj UEA entute devos peti konsenton. C\u0302iukaze ne de la membroj, c\u0302ar la uzo de ties informoj estas kovritaj de aliaj principoj, li diras."}, {"text_idx": "#000023", "text": "\u2013 Vers\u0302ajne ili ja devos dependi de \u201cpermeso de la individuo\u201d por kelkaj operacioj, se ne ekzistas \u201ckontrakto\u201d kaj la argumento por \u201crajtigita intereso\u201d estas malforta. Sed al kiuj homoj ili skribu por peti permeson dau\u0306rigi la kontakton? Tion oni scios nur post la revizio de la datumoj, kiujn mi menciis komence."}, {"text_idx": "#000026", "text": "\u00bbLa au\u0306toritatoj ne atendas centprocentan kongruon kun la Regularo ekde la mateno de la 25-a de majo\u00ab"}, {"text_idx": "#000029", "text": "C\u0302u tio ne estas klara ekzemplo de tio, kion oni ne faru? Estas klare, ke ne-membro ne aktive konsentis ricevi tiajn mesag\u0302ojn kaj s\u0302iajn detalojn UEA certe ne uzu tiel. Ne gravas, ke trovig\u0302as ligo por malaboni sube de la mesag\u0302o."}]